Na osnovu člana 8. stav 1. Zakona o Narodnoj skupštini ("Službeni glasnik RS", br. 9/10) i člana 192. stav 2. Poslovnika Narodne skupštine ("Službeni glasnik RS", br. 20/12 – prečišćen tekst),

Narodna skupština Republike Srbije, na Devetoj sednici Drugog redovnog zasedanja u 2021. godini, održanoj 2. decembra 2021. godine, donela je

**ZAKLjUČAK**

**povodom predstavljanja Izveštaja Evropske**

**komisije o Republici Srbiji za 2021. godinu**

1. Narodna skupština konstatuje zaključke i preporuke sadržane u Izveštaju Evropske komisije o Republici Srbiji za 2021. godinu (u daljem tekstu: Izveštaj), i pozdravlja iznete pozitivne ocene u pogledu ostvarenog napretka u svim oblastima pregovora o članstvu sa Evropskom unijom. Narodna skupština pozdravlja činjenicu što je u Izveštaju konstatovana posvećenost i motivisanost Republike Srbije u sprovođenju reformi u procesu pristupanja Evropskoj uniji, što daje dodatni motiv da se sa reformama nastavi još brže i efikasnije.
2. Narodna skupština ističe da Izveštaj prepoznaje napredak ostvaren u okviru Klastera 1- Osnove, koji je otvoren, a koji se odnosi na oblast vladavine prava - reformu pravosuđa, slobodu izražavanja i medija, osnovna ljudska i manjinska prava i borbu protiv korupcije i organizovanog kriminala. Poseban naglasak u Izveštaju je stavljen na očuvanje privredne aktivnosti u uslovima pandemije KOVID-19, i istaknuto je da je Republika Srbija zahvaljujući izuzetnom radu u periodu pre izbijanja krize, uspela da održi makroekonomsku stabilnost, poveća kapitalna ulaganja i sačuva radna mesta.
3. Narodna skupština ocenjuje da je Izveštaj dobra osnova za države članice EU da daju saglasnost za otvaranje Klastera 3 - Inkluzivni rast i kompetitivnost i Klastera 4 - Zelena agenda i održiva povezanost, do kraja godine, a na osnovu preporuke i ocena Evropske komisije da je Republika Srbija potpuno ispunila sve kriterijume za otvaranje ovih klastera.
4. Narodna skupština pozdravlja dosadašnje napore Vlade i Ministarstva za evropske integracije, koje je nadležno za vođenje i koordinaciju procesa pregovora o pristupanju Republike Srbije Evropskoj uniji, na unapređenju pregovaračkih kapaciteta i inoviranom političkom fokusu u skladu sa principima nove metodologije i ističe posvećenost Vlade koja je, uz aktivnu podršku predsednika Republike Srbije, i uprkos teškim pandemijskim uslovima i brojnim drugim izazovima, prihvatila novu metodologiju pregovora i pokazala entuzijazam, hrabrost i motivisanost da nastavi sa reformama. Istovremeno poziva Vladu da održi snažnu dinamiku pregovora, političku uključenost i odgovornost ključnih institucija Republike Srbije, kako bi u saradnji sa evropskim partnerima i institucijama obezbedila brži put naše zemlje u Evropsku uniju i dobrobit svih njenih građana.
5. Narodna skupština sa posebnom pažnjom konstatuje sve ocene i preporuke navedene u Izveštaju, a koje se odnose na rad Narodne skupštine, u kojima se konstatuje da je korišćenje hitnog postupka svedeno na minimum, da je nastavljeno sa razmatranjem izveštaja nezavisnih državnih organa, organizacija i tela, usvojen Kodeks ponašanja narodnih poslanika koji je revidiran u skladu sa preporukama Grupe država za borbu protiv korupcije Saveta Evrope (*GRECO*) i istovremeno izražava spremnost da i u narednom periodu aktivno radi na unapređenju delotvornosti, samostalnosti i transparentnosti u svome radu, i tako pruži još značajniji doprinos ispunjavanju političkih kriterijuma za članstvo i postizanju širokog partijskog konsenzusa o strateškim prioritetima na putu ka Evropskoj uniji.
6. Narodna skupština ostaje aktivno uključena u Međustranački dijalog uz posredovanje Evropskog parlamenta, i predsednik Narodne skupštine kao jedan od pokrovitelja ovog Dijaloga, poziva sve političke aktere da na konstruktivan način i u dobroj veri učestvuju u sprovođenju mera za poboljšanje izbornih uslova koje su utvrdili kofasilitatori Međustranačkog dijaloga, i istovremeno ostaje garant poštovanja i ispunjavanja sporazuma vlasti i opozicije o izbornim uslovima, postignutog u okviru Međustranačkog dijaloga koji se odvijao bez uključivanja stranaca.
7. Narodna skupština ukazuje na potrebu daljeg kontinuiranog rada svih nadležnih državnih institucija i organa na ispunjavanju preporuka iz Izveštaja Evropske komisije o Republici Srbiji za 2021. godinu, i naglašava da je potrebno uspostaviti stalnu i nesmetanu komunikaciju sa građanima o vrednostima i značaju Evropske unije, kao strateškog političkog i ekonomskog partnera Republike Srbije.
8. Ovaj zaključak objaviti u „Službenom glasniku Republike Srbije“.

RS Broj 81

U Beogradu, 2. decembra 2021. godine

**NARODNA SKUPŠTINA REPUBLIKE SRBIJE**

 PREDSEDNIK

 Ivica Dačić